በስነ-ምግባር የታነጸ፣ አገር ተረካቢ ትውልድን ለመፍጠር ሁለንተናዊ ርብርብ ሊደረግ ይገባል
በስነ-ምግባር የታነጸ፣ አገር ተረካቢ ትውልድን ለመፍጠር ርብርብ ሊደረግ እንደሚገባ የመንግስት ኮሚዩኒኬሽን ጉዳዮች ጽህፈት ቤት ገለጸ።ጽህፈት ቤቱ ዛሬ ለኢትዮጵያ ዜና አገልግሎት በላከው መግለጫ፤ ስብዕናቸው የተሟላ ብቁና ተወዳዳሪ የሆኑ ለአገሪቷ እድገትና ብልጽግና የላቀ ሚና ሊጫወቱ የሚችሉ ዜጎችን ማፍራት የሚቻለው በትምህረት በመሆኑ ሁሉም ባለድርሻ አካላት ሊረባረቡ እንደሚገባ ገልጿል።ለዚህም ተማሪዎች፣ ወላጆችና መምህራን የጎላ ሚና ሊጫወቱ ይገባል።የትምህርትን ጥራት መጠበቅና ማሳደግ እንዲሁም ተደራሽነቱን የማስፋት ስራንም መንግስት ትኩረት ሰጥቶ እንደሚሰራ አስታውቋል።የትምህርት ጥራትን ከማረጋገጥ አኳያ ፈተናዎች የነገ አገር ተረካቢ ምሁራን የሚለዩባቸው መሳሪያዎች መሆናቸውን ተገንዝበው ራሳቸውን በስነ-ምግባር በማነጽ ለእውቀት ዝግጁ መሆን እንደሚጠበቅባቸው ጽህፈት ቤቱ በመግለጫው አመልክቷል።በተጨማሪም ወላጆችና መምህራንም ተማሪዎች በእውቀት የበለጸጉና አስተማማኝ ክህሎት ኖሯቸው፣ የነገ አገር ተረካቢ ትውልድ እንዲሆኑ መትጋትና የተጣለባቸውን አገራዊ ኃላፊነት መወጣት እንዳለባቸው ጠቅሷል። በመሆኑም የትምህርት ጥራትን ለማረጋገጥ በሚደረገው ጥረት የትምህርት አመራር አባላት፣ ተቆጣጣሪዎች፣ ባለሙያዎች፣ ፈታኞች፣ አስተባባሪዎች፣ መገናኛ ብዙሃንና መላው ህብረተሰብ በጋራ እንዲረባረቡ ጥሪ አቅርቧል።